Vintrene er milde, den kaldeste måneden i året er januar med en middeltemperatur på 5,7 °C, det forekommer også enkelte ganger mindre snøfall. Våren kommer i mars med milde dager og kjølige netter, og sommerdagene kommer i slutten av mai. Somrene er varme og fuktige, i gjennomsnitt er 35 dager årlig med 32 °C eller mer. Juli er den varmeste måneden med en middeltemperatur på 27,3 °C. Atlanterhavet gir litt avkjølende effekt sammenlignet med områder lenger inne i landet. I gjennomsnitt er juli og august de våteste månedene, og det er hyppig tordenvær. Det er også mye nedbør i august og september og da er det fare for tropisk aktivitet med orkaner og tropiske stormer, det er uvanlig at de kommer inn over land ved Norfolk men det kan bli mye vind og kraftige regnskurer. Høsten er preget av milde til varme dager og kjøligere netter.